Miqtë e Aaron Alexis të befasuar nga vepra e tij
Njerëzit që e njihnin 34 vjeçarin Aaron Alexis, u befasuan nga lajmi për përfshirjen e tij në sulmin në Kantierin e Marinës në Uashington.
Disa njerëz që e njihnin autorin e sulmit në Kantierin e Marinës, Aaron Alexis, nga jeta e tij në Fort Uorth të Teksasit u befasuan kur dëgjuan lajmin për përfshirjen e tij në këtë sulm. Disa njerëz në komunitetin tajlandez në Hjuston kanë kujtime të mira për Aaron Alexis. Pak njerëzve në Fort Uorth u kujtohet zezaku 34 -vjeçar i cili pëlqente ushqimin tajlandez, praktikonte meditimin në një tempull budist, dhe nganjëherë luante me armë në banesën e tij. Një grua që jetonte mbi apartamentin e Aaron Alexis para tre vitesh lajmëroi policinë pasi dëgjoi një të shtënë me armë zjarri dhe pasi kishte parë një vrimë plumbi në dyshemenë e apartamentit të saj. Raportet e policisë në Fort Uorth tregojnë se menjëherë pas incidentit policia kishte shkuar në apartamentin e tij për ta marrë atë në pyetje. Ai u kishte thënë atyre se arma e tij ishte aktivizuar aksidentalisht dhe se ai nuk e kishte raportuar rastin sepse nuk kishte menduar se plumbi mund të kishte depërtuar në apartamentin e sipërm. Ai u ndalua nga policia për një natë për qitje me armë zjarri brenda kufijve të qytetit. Aaron Alexis më vonë u dëbua nga apartamenti dhe u vendos në një shtëpi që ishte në pronësi të një miku të tij tajlandez. Ai gjithashtu ka punuar për një kohë në një restorant tajlandez të quajtur . Ai vizitoi Tajlandën, mësoi gjuhën tajlandeze dhe krijoi miqësi me komunitetin tajlandez në Fort Uorth. Tiki Confer, pronare e restorantit , e njihte sulmuesin Aaraon Alexis. Ajo thotë se u befasua nga lajmi për të shtënat me armë zjarri mbi njerëzit në kryeqytetin e vendit. Zonja Confer thotë se ajo kishte një përshtypje të mirë për Aaron Alexis. Aaron Alexis filloi shërbimin në forcat rezervë të marinës amerikane në vitin 2007 dhe u largua në janar të vitit 2011, pas disa incidenteve të shkeljes së rregullave dhe arrestimeve. Para se t’i bashkohej forcave të marinës ai ishte pjesë e të paktën një incidenti tjetër. Policia në Siatëll e arrestoi Aaron Alexis në vitin 2004 për të shtëna me armë zjarri në një makinë pas një grindjeje. Askush nuk u plagos në këtë incident. FBI-ja po kryen një hetim për të mësuar më shumë rreth Aaron Alexis dhe ka kërkuar që ata që kanë informacione mbi të, të kontaktojnë policinë.